**L’impacte de la Covid amb perspectiva de gènere s’abordarà demà a la Trobada de Dones del Prat**

**Carme Vidal Estruel, experta en feminismes, violències masclistes i la planificació de polítiques públiques amb perspectiva de gènere, analitzarà l’impacte socioeconòmic de la Covid des d’aquesta perspectiva.**

**Tant aquesta xerrada com el conjunt d’activitats de la trobada es realitzen enguany en format virtual.**

Aquesta setmana, se celebra la [17a edició de la Trobada de Dones del Prat](https://www.elprat.cat/actualitat/noticies/al-setembre-nova-edicio-de-la-trobada-de-dones-del-prat-0?lan=ca#googtrans(ca|ca)), enguany en format completament virtual en el context de la pandèmia sanitària. De fet, la xerrada central d’aquesta trobada, que tindrà lloc demà dissabte a les 10 del matí, es dedicarà a analitzar l’impacte de la Covid amb perspectiva de gènere. La xerrada s’emetrà demà a les 10 h en obert (sense inscripció prèvia) a través del [Youtube de l’Ajuntament del Prat](https://www.youtube.com/user/ajuntamentdelprat).

La ponent de la xerrada serà Carme Vidal Estruel, dedicada a l'estudi dels feminismes, les violències masclistes i el treball de planificació de polítiques públiques amb perspectiva de gènere. Va formar part de l’equip de l’entitat [Tamaia](http://www.tamaia.org/ca), per a la lluita per defensar els drets de les dones i l’abordatge de les violències masclistes des del procés de recuperació i apoderament.

Vidal reflexionarà sobre com l’emergència sanitària del coronavirus ha posat de manifest la importància de les cures, que recauen majoritàriament en les dones en una societat patriarcal i on s’expressen també desigualtats pel que fa a la classe social. Ressaltarà aspectes com l’impacte del coronavirus sobre la salut de les dones, el fràgil equilibri entre el món productiu i reproductiu i la situació de les violències masclistes durant el confinament.

**La 17a Trobada de dones del Prat**

La Trobada de Dones és un espai de retrobament, enguany en format virtual, desprès del període de vacances, que vol promoure la participació de les dones a la vida de la ciutat, crear noves xarxes relacionals entre les pratenques i continuar construint un discurs crític i feminista per transformar la nostra ciutat.

A més de la xerrada de demà, ahir va tenir lloc el [taller *Connexió i apoderament*](https://www.elprat.cat/la-ciutat/guia-agenda/connexio-i-apoderament-amb-sol-viveka) a càrrec de la professora de ioga i terapeuta pratenca Sol Viveka, per promoure la connexió amb el propi cos i l’apoderament personal.

Avui mateix a les 18 h, també es farà el taller sobre els mites de [l’*Amor romàntic*](https://www.elprat.cat/la-ciutat/guia-agenda/amor-romantic-amb-marisol-rojas)  a càrrec de la psicòloga pratenca Marisol Rojas, autora del llibre *Amor sostenible*, a través del link <https://meet.jit.si/AulaDeCiutadaniaElPrat>.

Podeu seguir el desenvolupament de la Trobada de Dones a través del [Facebook](https://www.facebook.com/Xarxa-Dones-del-Prat-832370446851869) i el [Twitter](https://twitter.com/DonesdelPrat) de la Xarxa de Dones del Prat o compartir els vostres missatges sobre el tema (amb el hashtag #17trobada).

**El Prat de Llobregat, 18 de setembre de 2020**